als_Latn dik_Latn sag_Latn
Si të njohim Binjakët
Nëse ka patur raste kur një person i shenjës së Binjakëve, ju ka bërë të mendoni se shikimi juaj nuk është i saktë, sepse çuditërisht ju është dukur sikur po shihnit pamje te dyfishta, mos shkoni me vrap të ndryshoni syzet, ose më keq akoma- të vini syze optike. Mos harroni se kjo shenjë është simboli i binjakëve, që do të thotë se ka dy anë të dallueshme tek personaliteti i tij i ndryshueshëm. Në një moment e shikoni atë, në tjetrin jo. Mos ishte shenjë dashurie ajo që kapet gjatë lëvizjeve të tij të shpejta? Apo urrejtje, emocion, inteligjencë, idealizëm, trishtim, gëzim? Ndryshimet Mërkuriale të shprehjes së Binjakëve janë po aq interesante për tu parë, sa dritat fosforishente në një diskotekë. Është e vështirë për të treguar se ku mbaron realiteti dhe ku fillon iluzioni. Ata përziehen së bashku- pastaj ndahen prapë.
Për të gjetur vendet se ku mund të kërkoni për këtë krijesë me dhunti të shumta, do të keni nevojë për një farë mençurie. Ai mund të jetë në një vend sot dhe diku tjetër nesër. Një person i shenjës së Binjakëve mund të ndryshojë rrobat, punën, dashurinë e jetës së tij apo vendbanimin e tij po aq shpejt, sa ndryshon mendjen e tij (dhe këtë e bën me një shpejtësi të madhe). Gjetja e një shembulli të mirë për tu analizuar, mund tju ndihmojë të kuptoni më mirë natyrën e tij. Ju mund të provoni të shikoni veprimet e personit që punon në librari. Ai është një shfletues i mirë, sepse ai mund të marrë thelbin e përmbajtjes në sajë të një skanimi të shpejtë të faqeve. (Nuk është rastësi që John F. Kennedy ishte një lexues i shpejtë). Njerëzit e udhëhequr nga planeti i Mërkurit, gjithashtu kanë zakonin e keq të të lexuarit të faqes së fundit, të parën. Nëse ju njihni një Binjak, që ka lexuar ndonjëherë një libër nga fillimi në fund, pa u mërzitur në gjysmën e librit, dërgojeni në laborator për ekzaminim (ose shikoni grafikun e tij të lindjes, për të parë nëse ai ka në ashedenten e tij Demin apo Bricjapin). Binjakët do të kalojnë sa para mbrapa nëpër një libër, një mënyrë të vepruari kjo e preferueshme edhe për gjëra të tjera që nuk kanë lidhje me leximin.
Ju me siguri mund ta gjeni një person të shenjës së Binjakëve nëpër salla dhe ambjente ku qarkullojnë njerëz të artikuluar, si në studiot radiofonike, zyrat e marrëdhënieve publike, në një shtëpi botuese, në agjensi të shërbimeve telefonike, në një sallë ekspozite të automjeteve ose në një agjenci reklamash -në qoftë se ju mund të kapni ndonjë të tillë gjatë takimeve që kanë lënë. Kur ju arrini ta gjeni këtë person të paparashikueshëm, duhet ta studioni atë me kujdes, edhe në qoftë se ju ndiheni të rraskapitur pasi e keni ndjekur atë ngado. Gjëja e parë që ju do të vëreni është një energji e tensionuar, që ndihet në mënyrë të qartë në ajër rreth e rrotull tij. Nëse ai ka një Akrep, Peshore, Gaforre apo Bricjap te Hëna, ai ndoshta nuk do të ketë kaq shumë vibrime energjie , por ju do ta ndieni praninë e tyre, nën ndikimin e pozicioneve të tjera planetare. Jo shumë shpesh do të dëgjoni një Binjak që flet ngadalë, pasi shumica e tyre flasin shumë shpejtë. Ndërkohë që të gjithë njerëzit e udhëhequr nga Mërkuri kanë një dëgjim të shpejtë.
Si mashkulli, ashtu edhe femra e shenjës së Binjakëve, janë të paduruar me njerëzit që janë të ngadaltë në të folur dhe në të menduar, apo me njerëzit që nuk vendosin dot lidhur me çështje të veçanta. Binjakët e dinë se ku te pozicionohen, të paktën për momentin.
Nëse nuk ka një mbizotërim konfliktual, konstrukti i Binjakëve në përgjithësi është i hollë, i shkathët dhe më shtatlartë se mesatarja. Shumë prej tyre kanë tipare të mprehta, të vogla, si të ishin gdhendur me daltë. Shumica e personave të sunduar nga Mërkuri do të kenë sy të bukur me ngjyrë të kaltër si kristali apo blu , të gjelbër apo gri që ndriçojnë, ndonëse ju do të shikoni edhe shumë prej tyre me sy ngjyrë kafe. Binjakët asnjëherë nuk i ngulin sytë në një objekt për më shumë se disa sekonda. Në fakt, tipari i tyre më dallues, janë pikërisht lëvizja e shpejtë dhe vigjilente e syve të tyre. Çehrja e tyre ka tendencë të jetë mjaft e zbehtë, por ata zakonisht nxihen shpejt nga dielli dhe kjo është mënyra për tidalluar ata në verë. (Në dimër, janë ata që bien më shpesh nga skitë).
Binjakët kanë një padurim të dukshëm, një dashamirësi të menjëhershme dhe lëvizje jashtëzakonisht të shpejta, por të këndshme. Flokët mund të jenë ngjyrë e hapur ose e errët ose të dyja bashkë – janë Binjakët, e mbani mend? Hunda ka të ngjarë të jetë e gjatë dhe e drejtë ose fine - në të dy rastet, është e formuar mirë. Meshkujt zakonisht i kanë flokët me vijë në mes dhe të dyja gjinitë, zakonisht e kanë ballin mjaft të lartë.
Në përgjithsësi, është e gabuar të përpiqeni ta gozhdoni në një vend një njeri të shenjës së Binjakëve. Por gjithashtu është e kotë ta sfidoni atë në një betejë inteligjence, sepse ai mund ta nxjerrë veten nga situata me lehtësinë më të madhe, në çdo moment. Ata mendojnë shumë shpejtë edhe kur qëndrojnë në këmbë (por jo vetëm ); ata mund të përdorin një satirë të fortë dhe këta njerëz Mërkurial, janë pothuajse më të zgjuar se shumica e njerëzve. Ka disa njerëz të udhëhequr nga planeti i Merkurit, të cilët marrin një kënaqësi djallëzore, kur arrijnë të ngadalësojnë mendjet e njerëzve të tjerë, me proçeset e tyre të shpejta mendore.
Një person i lindur në Qershor, ndonjëherë do të paraqitet si një flash drite pranë jush, si një zog kureshtar, i cili pasi të studiojë skenën me kureshtje, do të largohet si shigjetë në në një drejtim tjetër, pothuajse para se ju të arrini ta përshendesni. Unë shpesh takohem me një mikun tim të shenjës së Binjakëve për një çaj dhe disa biseda të zakonshme. Ai është 35-40 vjeç, por duket si një gjimnazist, gjë që është tipike për pamjen gjithmonë të re të Binjakëve. Për një farë kohë flasim këndshëm, ndërpresim njëri-tjetrin dhe lehtësisht kapërcejmë nga një temë në tjetrën. Pastaj unë do të kërkoj në çantën e dorës për një kuti pasqyre apo laps, ngre sytë dhe shoh mikun tim që si me veprim magjik, është zhdukur në ajër, duke marrë edhe faturën me vete (llojet më pak të përpunuara, e pëërdorin këtë taktikë që të largohen duke juaj lënë ju faturën). Kur ai më humbet nga shikimi, unë vështroj nëpër dhomë me padurim dhe papritmas e shoh atë aty - duke bërë një telefonatë apo duke më përshëndetur mua gëzueshëm – ndërsa hap derën e lokalit dhe largohet (një zot e di ku).
Sekreti i tyre është në dualitetin e shenjës së Binjakëve. Ata mund të bëjnë dy gjëra në të njëjtën kohë me më pak përpjekje, sesa i nevojitet shumicës prej nesh për të bërë vetëm një të tillë. Gratë e Mërkurit shumë shpesh mund të hekurosin, të ushqejnë foshnjën dhe të flasin në telefon në të njëjtën kohë. Disa njerëz betohen se të gjithë Binjakët kanë lindur me një telefon në secilën dorë.
Çdo lloj rutine, mund ta bëjë një person tipik të shenjës së Binjakëve të ndihet si një zog i mbyllur në një kafaz. Këta njerëz nuk durojnë dot fare punët rutinë dhe monotone. Zakonisht, ata nuk janë personat më të përpiktë në botë (përveç rasteve kur kanë ashendente Virgjëreshën dhe mund të bëhen si orë me zile). Binjakët tipike, megjithatë, gjithmonë vijnë me vonesë në takime, jo sepse harrojnë orarin, por për shkak se diçka ka tërhequr interesin e tij gjatë rrugës dhe i ka ndryshuar destinacionin. Natyra e palodhur e Mërkurit kërkon emocione të vazhdueshmme dhe mungesa e tyre e bëjnë atë të brengosur dhe të zymtë.
Pothuajse të gjithë njerëzit e lindur në qershor,kanë një nevojë të brendshme, për ti fshehur motivet e tyre të vërteta. Ashtu si Peshqit ata e ndiejnë si një detyrim, që të sillen në mënyrë të kundërt me dëshirat e tyre të vërteta. Por kjo shkathtësi e mendjes e mahnitshme e Binjakëve dhe zotërimi i fjalës, i bën ata politikanë të shkëlqyer dhe ekspertë në fushën e marrëdhënieve njerëzore. Një Binjak di se si t’ju largojë bindjet tuaja, që i ruani me kokëfortësi. Ai mund t’ju palosë më dysh me karatenë e tij mendore, t’ju bëjë të bini dakord me të dhe ta vlerësoni shumë për këtë që bëri për ju. Por në qoftë se lindin probleme, ai e di instinktivisht se në cilin dollap i keni varrosur skeletet (sekreti juaj i fshehtë) dhe ai mund të përdorë mendjen e tij të shpejtë dhe gjuhën e zgjuar për tju tronditur me ato eshtra të rrezikshme.
Ka diçka të çuditshme për Binjakët dhe të shkruarit. Kjo shenjë e Diellit në vetvete udhëheq sektorin e të shkruarit. Prandaj, praktikisht çdo burrë apo grua që sundohet nga Mërkuri, mund të bashkojë një frazë me një varg fjalësh në një mënyrë shumë të zgjuar. Ju do të gjeni artikuj pa fund të shkruar nga këta njerëz, si fjalime, reklama, dokumentarë, libra. Por këto do të jenë novela, tekste shkollore, ose biografi. Shumë rrallë do të gjeni ndonjë Binjak që ka shkruar historinë e jetës së tij. Gjithashtu shumë vështirë do të jetë të gjeni një Binjak që ti pëlqejë të shkruajë letra personale. Binjaku tipik nuk ka qejf ti përgjigjet korrespondencës. Ai do ta shtyjë atë për më vonë (ditë ose javë të tëra).
Kjo mund të duket kontradiktore në fillim, por do të qartësoheni për arsyen, pasi të arrini të kuptoni ngurrimin e njerëzve të Mërkurit, për të mbajtur një mendim të qëndrueshëm. Ata hezitojnë ti hedhin mendimet e tyre në letër, sepse ata instiktivisht e dinë se ajo çfarë ata besojnë sot, mund të mos ta besojnë nesër. Pak njerëz të Binjakëve do të kenë nevojë të këshillohen nga avokatët e tyre me sygjerimin: “Thuaje, por mos e shkruaj”. Ata janë të lindur me këtë mekanizëm mbrojtës. Ka një numër të habitshëm të autorëve të shenjës së Binjakëve që zgjedhin të përdorin një pseudonim. Ky rregull është kaq i qëndrueshëm sa ju mund të fitoni çdo lloj basti, për këdo Binjak që njihni. Pothuajse çdo Binjakët flet, kupton ose lexon më shumë se një gjuhë dhe frëngjishtja është një nga gjuhët e tij të preferuara. Një mënyrë ose në një tjetër, një person i shenjës së Binjakëve do të triumfojë me fjalët. Ai mund ti shesë kube akulli një eskimezi apo ëndrra një pesimisti.
Nëse ju ndodh që ta kapni rastësisht duke bërë ndonjë gabim apo dredhi, ai mund të ndryshojë temë në mënyrë kaq të shpejtë dhe të drejtojë bisedën larg nga vetja me kaq zotësi, saqë e gjithë çështja përfundon me ju në qëndër të situatës. Ndonjëherë tendenca e Mërkurit për të mashtruar njerëzit, mund ta çojë atë të bëjë ndonjë veprim të pandershëm apo jo të drejtë, por kjo nuk ndodh aq shpesh sa ju besoni. Edhe pse talentet dhe aftësitë e tij natyrore mund ta tundojnë një Binjak të zakonshëm, të jetojë në një rrjetë me gënjeshtra dhe mashtrime, shumica e tyre janë shumë idealiste për ta bërë këtë gjë. Gjithsesi duhet pranuar se planeti i tyre, Mërkuri, u ka dhënë atyre aftësi të jashtëzakonshme për të patur sukses në këtë fushë- dhe ata mund të jenë artistë të shkëlqyer nëse zgjedhin këtë profesion. Me duart e tyre të zhdërvjellta, në qoftë se ata sajojnë një faturë fallco apo falsifikojnë një firmë, apo futin duart për të marrë diçka në xhep, të paktën janë aq të zotë sa rrallë do të kapen.
Si promovues dhe reklamues , të gjithë njerëzit e udhëhequr nga planeti i Mërkurit janë absolutisht të shkëlqyer. Asnjë nuk barazohet me ta, madje as njerëzit e shenjës së Dashit. Fusha e promovimeve mund të jetë shumë e përhapur, por pak njerëz janë aq të fortë sa të vazhdojnë dhe të kenë sukses mbi kombinimin e sharmit dhe intelektit të mprehtë të Binjakëve, i cili është gjithmonë në avantazh të padrejtë. Kur një Binjak merret me një projekt me vlerë - për të shitur diçka shumë të rëndësishme dhe të nevojshme për njerëzit- ëngjëjt i buzëqeshin atij dhe ne na mbetet vetëm ti falënderojmë, ata që janë lindur nën këtë shenjë Dielli për përmirësimet e mëdha dhe të qëndrueshme, nga të cilat kemi përfituar të gjithë ne. Në zemër, çdo person i Mërkurit është agjent shitjesh- madje edhe Binjakët që janë priftërinj jezuitë dhe misionarë protestantë. Merrni dy shembuj krejtësisht të kundërt të cilat vërtetojnë këtë që sapo thashë. John F. Kennedy i shenjës së Binjakëve, i ka shitur gjithë njerëzimit anembanë botës një ideal (lirinë); edhe Binjaku Michael Todd i ka shitur Broadway-it vezullues, një ose dy ëndrra.Këta fëmijë të Mërkurit, e kanë bërë këtë, secili sipas mënyrës së vet. Të gjithë e dimë se si bota ashtu dhe Broadway janë tejet të vështirë për t’ju shitur diçka.
Truri i Binjakëve ka nevojë për dy herë më shumë gjumë se njerëzit e tjerë, pasi ai është shumë i ngarkuar me aktivitet mendor. Për fat të keq, ata janë të predispozuar për pagjumësi, ndaj rrallë arrijnë të flenë mjaftueshëm. Megjithatë, ata duhet të përpiqen shumë për të pushuar, pasi duhet ti qetësojnë ato nerva të ngarkuara dhe qelizat e trurit që janë aktive mbi normalen, sepse lodhja nervore është një kërcënim i vazhdueshëm për ta. Ajri i freskët dhe shumë rreze të ndritshme dielli janë të nevojshme për ti mbajtur ata larg nga spitalet. Mungesa e ndonjë prej këtyre faktorëve, plus mungesa e aktivitetit fizik, mund ta bëjë një njeri të shenjës së Binjakëve të ndjeshëm ndaj incidenteve dhe infeksioneve që prekin shpatullat, krahët, duart dhe gishtat. Mushkëritë mund të jenë të dobta, po ashtu edhe zorrët. Problemet që përfshijnë këmbët, kurrizin, artritin, reumatizmin dhe migrenën apo dhimbjet e kokës, janë gjithmonë një mundësi për njerëzit e udhëhequr nga Mërkuri, të cilët lënë pas dore shëndetin e tyre.
Thellë, brenda natyrës së tij kërkuese dhe të paduruar, Binjakët kërkojnë një ideal dhe problemi i tij kryesor është që ta gjejnë atë. Kjo mund të jetë çdo gjë, pasi imagjinata e tij nuk njeh kufij. Paratë, fama, pasuria, dashuria dhe karriera, asnjëherë nuk janë mjaftueshëm për të. Mërkuri i thërret Binjakët në nivele më të larta, duke i dhënë premtime joshëse se gjithmonë do të ketë diçka më të mirë për të. Bari gjithmonë duket më i gjelbër në anën tjetër të rrugës. Qielli është më i kaltër mbi një oqean tjetër. Yjet ndriçojnë më me shkëlqim në një vend tjetër. Çfarë është ajo që ai kërkon? Ndoshta ndonjë kontinet i pazbuluar akoma. Një person i Binjakut është eksplorues mendor.
Sytë e tij janë të mprehta dhe talentet e tij janë të shumta. Ai ka një humor të shkëlqyer, takt, diplomaci dhe shkathtësi, por i mungon këmbëngulja dhe durimi. Ai i hedh gjërat e vjetra dhe të çmuara shumë shpejt, për të provuar ato të rejat, pastaj pendohet për asgjësimin e çastit. Ndonëse ai ka shumë njerëz që e rrethojnë, ai i ndan emocionet e tij më të thella vetëm me një shok – binjakun tjetër të vetes së vet. Ajri është elementi i tij dhe shtëpia e tij e vërtetë. Elementi tokë është i huaj për të.
Binjakët mund të mahnisin një zog që ndodhet në degën e një peme dhe t'i japin atij pesë këngë të reja për ti kënduar. Por mendja e ngarkuar e Mërkurit, mund të mos e vë re zogun këngëtar që cicëron i lumtur në oborrin e shtëpisë së tij çdo vit. Ngjyrat e tij të preferuara për të përdorur në veshje janë e verdha e qartë, jeshilja, bluja, argjendi dhe grija- gjendja e tij shpirtërore pasqyron gurin e çmuar të shenjës së tij që është akuamarina. Ai ka prekjen e lehtë, jehonën e aromës delikate të zambakut të luginës dhe ka thithur premtimin e freskët të gjetheve të gjelbra, të pjesës më të thellë të pyllit. Por metali i ftohtë i Mërkurit i ndan përgjysmë dëshirat e Binjakëve, derisa ai të ndalojë dhe të dëgjojë rrahjet e zemrës së vet për rrugën që duhet të ndjekë.
Personalitete të famshme të shenjës së Binjakëve
Bennett Cerf, John Dillinger, Arthur Conan Doyl, Bob Dylan, Duka i Edinburgut, lan Fleming, Errol Flynn, Judy Garland, Paul Gauguin, Thomas Hardy, Bob Hope, Al Jolson, John F. Kennedy, Beatrice Lillie, Marilyn Monroe, Cole Porter, Wallis Simpson, Michael Todd, Rudolph Valentino, Walt Whitman, Frank Lloyd.
Mashkulli i shenjës së Binjakëve
Të qënit i dashuruar , çdokujt i jep një ndjenjë të këndshme sigurie dhe ngrohtësie. Ka të bëjë me atë rehatinë qiellore që të jep mendimi se gjithmonë dikush do të jetë aty, kur ju të keni nevojë për të; se ju keni dikë në krah dhe nuk jeni vetëm. Të gjitha dyshimet që ju keni patur duket sikur zhduken me magji. Kjo vlen vetëm nëse ju nuk jeni e dashuruar me një mashkull të udhëhequr nga Mërkuri, i cili do ti japë fund ”ndjenjës së ngrohtë të sigurisë”. Në fakt, ju do të përshtateni shumë më mirë me një Binjak, në qoftë se ju e dërgoni atë të blejë bukë të hënën dhe nuk e prisni të vijë para të enjtes dhe mos të merakoseni për të. Asnjëherë mos prisni për të, derisa ta shikoni që po vjen dhe mos e kapni nga cepi i palltos, kur ai dëshiron të largohet.
Pasi ta keni trajnuar veten për të pranuar natyrën e tij të paqëndrueshme dhe të paparashikueshme, atëherë ka një mundësi të mirë për ta bërë këtë lidhje të funksionojë. Por nëqoftëse ju do të këmbëngulni për të patur "atë komoditetin qiellor të njohjes se dikush do të jetë aty për ju, në çdo kohë”, hiqni dorë nga ky mashkull. Është e vërtetë që kur ju jeni të dashuruar me një Binjak, ju nuk do të jeni vetëm. Sidomos pjesën më të madhe të kohës, ju do të keni të paktën dy njerëz në krahun tuaj- dhe te të dy do të jetë ai. Ju e dini tashmë se ai ka lindur nën shenjën e Binjakëve. Në rastin e tij, ata nuk janë binjakë identik. Natyra e dyfishtë e Binjakëve, kombinon dy personalitete tërësisht të ndryshme. Por ju mund të jeni në një marrëdhënie dashurore, me një nga ata burra të Mërkurit që kanë natyrë trefishe ose katërfishe dhe nëse është kështu, ju do të jeni nën shoqërinë e një turme të tërë njerëzish, edhe kur të jeni vetëm me të.
Mashkulli i Binjakëve, ai tipiku, është i preferuari i çdo zonjushe/zonje. Ai i pëlqen njerëzit. Sa më shumë njerëz, aq më mirë për të. Rrallë mund të ketë ndonjë Binjak, i cili nuk është një bashkëbisedues i përkryer. Ai ka shije të hollë, bën vërejtje dhe komente të mprehta, por edhe komplimentat e tij janë të sinqerta dhe dashamirëse. Zakonisht një mjeshtër i mënyrave të pagabueshme dhe aftësive shoqërore, ai i mban në lëvizje festat apo aktivitetet sociale në më shumë se një mënyrë.
Nëse ju e takoni atë për herë të parë në një event social, ku ai është duke performuar dhe veprimet interesante të personalitetit të tij të shumëfishtë, ju do të mendoni se nuk keni asnjë shans me këtë person. Ju do të jeni e bindur se ai është njeriu më inteligjent, emocionues dhe interesant që ju keni parë ndonjëherë. Askush nuk mund tjua kundërshtojë këtë analizë. Ai ndoshta është vërtetë. Nuk është çudi që ju jeni impresionuar prej tij. Por, para se ju ta lejoni atë të ndryshojë mbiemrin tuaj, sigurohuni që jeni e aftë për të përballuar një të ardhme të pasigurt me një burrë, tekat e të cilit mund të ndryshojnë sa herë ndryshon drejtimi i erës dhe qëllimet e jetës së tij, mund të ndryshojnë në mënyrë drastike, para se muaji i mjaltit të mbarojë.
Ai do tju thotë "të dua," në njëqind mënyra të ndryshme dhe do ta bëjë këtë si askush tjetër në botë. Ditën tjetër, ai do tju telefonojë dhe do të anullojë takimin tuaj pa asnjë arsye, duke ju bërë ju të imagjinoni të gjitha llojet e gjërave. A po bënte ai shaka në lidhje me dashurinë që shprehu? Mos ka ndonjë femër tjetër? A është në telashe? Frika juaj mund të jetë e vërtetë, por mund edhe të mos jetë. Një javë më vonë, ai do të shfaqet para jush, plot me komente mbushur me sarkazëm, madje mund të jetë edhe nervoz.
Ai do të jetë i padurueshëm, kritik dhe zemërak. Ai mund të kritikojë këpucët, buzëkuqin apo shijen tuaj letrare dhe mund të ketë disa dyshime lidhur me mundësinë për të qenë të lumtur së bashku. Në rast se nuk është kjo situata juaj, atëherë mund të jetë ajo, ku ai është i hidhëruar dhe i trazuar, mendja e tij fluturon dhe ai është i largët dhe i ftohtë. Do të jetë humbje kohe që ta pyesni çfarë ka, sepse nuk do të merrni pergjigje me kuptim.
Nëse ju i mbijetoni kësaj përvoje, disa ditë më vonë do të jeni duke vizituar një galeri arti, teatër, muze, bibliotekë apo opera me njeriun tuaj të zemrës të shenjës së Binjakëve, absolutisht e hipnotizuar nga njohuritë dhe interesat e tij të shumta. Ai do të jetë jashtëzakonisht i butë, plot me ëndrra dhe shpresa imagjinare për të nesërmen. Pastaj ai do t’ju propozojë. I shpejtë si një rrufe. Ju do të harroni të gjitha bubullimat dhe stuhitë me re, si dhe gjithë shiun e rrebeshin që kishte rënë më parë dhe do ti thoni "Po", para se ai të ndryshojë mendjen e tij. Ja ku jeni tani- e fejuar me një enigmë.
Po, thashë enigmë. Në qoftë se ju prisnit diçka tjetër, ndoshta një njeri që është i qëndrueshëm dhe i durueshëm, ndërsa jeta dhe dashuria do të kalojnë pa probleme, si një gondolë poshtë një ure romantike në Venecia, ju jeni në vendin e gabuar. Mos lejoni që muzika gazmore tju joshi, apo skenat e pikturuara që ndryshojnë vazhdimisht ngjyra, nga grija e zymtë tek e verdha ndriçuese si dielli. Nëse ju jeni një romantike e pashërueshme, që jeni në kërkim të harmonisë së përsosur, ju jeni në rrezik potencial.
Pavarësisht çfarë thotë pjesa tjetër e kartelës së tij yjore, nëse ky njeri ka lindur, kur Dielli ishte në shenjën e Binjakëve, atëherë ai nuk do të jetë nesër, ky që është sot dhe nuk do të ketë kujtime nga e djeshmja. Në një mënyrë apo një tjetër, ai do të ndryshojë. Mundet, që ndryshimet të jenë gjithmonë për mirë dhe ai në mënyrë të vazhdueshme mund të synojë lartë e më lartë. Por elementi i fatit është gjithmonë atje. Nëse ju jeni një lojtar bixhozi, ju shumë mirë mund të qëlloni çmimin e parë me të dhe të gjeni një pajtueshmëri të lavdishme mendore dhe emocionale ndërsa po festoni përvjetorin tuaj të artë të dasmës. Por të gjithë lojtarët e mirë, i dinë mundësitë që kanë, para se të vënë bastet e tyre. Sigurohuni që edhe ju të bëni të njëjtën gjë.
Binjakët kanë një prirje të pandërgjegjshme për të fshehur qëllimin e tyre të vërtetë, duke penguar të tjerët verbalisht dhe duke fshehur motivet e tyre me anë të veprimeve të dyfishta. Në përgjithësi, ata kërkojnë tju ngatërrojnë ju. Pastaj me paparashikueshmërinë e tyre të vërtetë, Binjakët do të kthehen drejt jush në mënyrë të drejtpërdrejtë dhe do tju marrin frymën me sinqeritetin dhe gjërat direkte që do tju thotë.
Të duash një mashkull të shenjës së Binjakëve është e lehtë dhe zbavitëse, në qoftë se ju nuk do të përpiqeni për ta mbajtur atë shumë afër. Ka diçka të thellë dhe të brendshme që i takon vetëm atij dhe ai kurrë nuk do ta ndajë me një tjetër qenie njerëzore, madje edhe me ju. Mbajini gjërat të qeta dhe të lehta dhe mos jini tepër e apasionuar apo dramatike. Mos u bëni e mërzitshme, gjithmonë gjeni mënyrën për ta emocionuar atë dhe romanca juaj me Binjakët mund të jetë shumë e veçantë. Mos u rebeloni ndaj ndryshueshmërisë së tij. Ndryshoni edhe ju me të. Bëhuni po aq e interesuar dhe vigjilente pë jetën sa është ai. Ai kërkon një mikeshë që që të përputhet nga ana mendore mbi çdo gjë tjetër. Dikë që të përputhet me mençurinë e tij, madje edhe ta kalojë atë ndonjeherë, sepse ai nuk është egoist. Ai është një realist dhe ai i gëzohet shumë sfidës mendore. Gjëja e fundit që ai dëshiron është një shurdh-memece. Lejeni trurin tuaj, të shfaqë imazhin femërore që ju keni. Kjo nuk do ta tremb atë, siç ndodh me disa meshkuj të tjerë, por do ta bëjë atë të vendoset në drejtimin e duhur- drejt teje.
Meshkujt e Binjakëve kanë tendencë ti zëvendësojnë miqtë e vjetër për ata të rinj, por jo për shkak se janë të pashpirt. Personalitetet e tyre luhaten në mënyrë kaq të paqëndrueshme , saqë është e natyrshme që ata të kërkojnë njerëz që përputhen me interesat e tyre të momentit. Kudo ku Binjakët shkojnë, e quajnë shtëpinë e tyre. Ata rrallë kanë lidhje të forta dhe të qëndrueshme me kujtimet, vendet, njerëzit dhe gjërat e vjetra të të kaluarës. Gjatë një periudhe të gjatë vetmisë, ai mund të derdhë disa lot sentimental, por është vetmia që e bën këtë dhe jo nostalgjia për të djeshmen. Ai është i shoqërueshëm, prandaj urren- madje tmerrohet- të qëndrojë vetëm për një kohë të gjatë. Nëse ju i jepni atij mesazhin, që do të jeni një partnere, e cila do të jetë gjithmonë rrotull tij, por që nuk do të vareni nga ai dhe as nuk do të prisni që ai të varet nga ju, ai ndoshta do ta marrë në konsideratë nënshkrimin e një kontrate afatgjatë me ju. Por mbani mend se mund të ketë disa mundësi të tilla si: shumë Binjakë martohen më shumë se një herë, edhe pse martesat më të shumta, kanë më shumë gjasa të ndodhin, kur vendos të martohet tepër i ri sesa kur është në moshë të pjekur. Jo çdo Binjak ka dy gra, por ai do të ketë pothuajse dy gjëra për gjithçka tjetër - ndoshta dy makina, dy apartamente, dy diploma universiteti, dy punë, dy ëndrra të mëdha, dy kafshë shtëpiake, dy makina rroje, dy hobi, dy ambicie. Atij i pëlqen që çdo gjë ta ketë dyshe.
Edhe në çështjet financiare, dualiteti është aty. Një mashkull i udhëhequr nga Mërkuri mund të jetë në fillim shumë bujar, pastaj papritmas të bëhet shumë dorështrënguar. Nëse gjejmë një mesatare tek qëndrimet e tij binjake, përshtypja ime është se bujaria do të fitojë. Binjakët kanë pak dëshirë për të grumbulluar si para, ashtu edhe njohuri. Në çdo rast, ai preferon për ta thithur atë, për ta zgjidhur dhe t'a kthejë përsëri mbrapsht të përmirësuar. Ai është një komunikues, funksioni i të cilit është të krijojë gjithnjë ide të reja, origjinale dhe tu shërbejë të tjerëve, përmes proçeseve e tij të shpejta dhe të shkëlqyera mendore.
A do të jetë ai besnik ndaj jush? Sigurisht që do të jetë, në mënyrën e tij. Ka një mijë përgjigje për këtë pyetje kur bëhet fjalë për Mërkurin. Atij i pëlqen të hyjë në biseda dhe të përzihet me njerëzit. Ai gjithashtu, çuditërisht është shumë tërheqës për gratë, kështu që mund të ketë raste për pëshpëritje dhe dyshime. Por ju mund të mbështeteni në këtë: Rrallë do të ketë një mashkull të Binjakëve, i cili do të bëjë veprimin më të vogël të pandershëm ndaj jush, nëse ju keni besim të plotë tek ai. E kam fjalën për besim të vërtetë dhe të verbër. Jo nga ai lloj ku ju vrisni mendjen në fshehtësi. Ai do të jetë gjithmonë në gjendje të kuptojë në qoftë se ju, fshehurazi po pyesni veten për të. Mendjet e Mërkurit shpesh i kapin mendimet tuaja, sado private të jenë ato. Megjithatë, nuk është një ide e mirë që të prisni që mashkulli i Binjakëve, të mbajë një qëndrim të ftohtë ndaj femrave, vetëm për shkak se ai mban një unazë martese në gisht. Femrat janë pjesë e skenës dhe Binjakët duhet të jenë në atë skenë, gjithashtu. Nëse ato do të jenë rreth e rrotull, ai do të bisedojë me to, ndoshta edhe do të qesh me to ose të pijë një gotë. Është e natyrshme për Mërkurin që të komunikojë, pa marrë parasysh gjininë e dëgjuesit. Por kjo nuk do të thotë se ai ka synime romantike ndaj tyre.
Është e vërtetë se ka shumë Binjakë, të cilët janë thjesht, komplet të pamoralshëm, por pa marrë parasysh atë që ju keni dëgjuar, ka gjithmonë një shkak për këtë. Mosbesimi apo keqkuptimi në çdo aspekt, e lëndon dhe brengos shumë një mashkull të Mërkurit. Kjo situatë e frustron dhe ushtron presion mbi të, duke e bërë të pakënaqur. Në këto kushte ai mund të fluturojë lart e poshtë, duke kërkuar të lehtësohet nga emocionet e koklavitura. Kur ai është i lirë nga ndjesitë e izolimit mendor dhe nuk ka asgjë për tu treguar të tjerëve, ai e humbet nevojën për të eksperimentuar dhe për të bërë fluturime romantike. Një grua që ka harmoni të përsosur mendore me një Binjak, nuk ka pse të frikësohet nga tradhëtitë emocionale apo fizike. Kjo është aq e vërtetë për këta meshkuj, sa është pothuajse një rregull i prerë qartazi. Por ai nuk do të lidhet me zinxhirë në mënyrë të paarsyeshme. Mos prisni që partneri juaj i shenjës së Binjakëve, të mos e kthejë mbrapsht buzëqeshjen kur dikush i buzëqesh, qoftë ky një fëmijë apo një i rritur, një burrë apo një grua. Kjo do të ishte njësoj sikur të prisni që dielli të mos shkëlqejë. Natyra e tij e gëzuar dhe miqësore kërkon vazhdimisht dikë që ti bëjë shoqëri. Ky mund të jetë shoferi i autobuzit që shkon në punë, apo kamarierja në kafene që ai frekuenton, poshtë zyrës ku punon. Mos u mundoni ti bëni presion atij. Kur dikush përpiqet të izolojë shpirtin e lirë të Binjakëve, ai mund të bëhet i pakapshëm dhe i paparashikueshëm, si era vetë.
Me fëmijët e vet, ai do të jetë një mik i ngushtë, por jo një disiplinues dhe ai do tu mësojë atyre shumë gjëra që para se të shkojnë në kopësht. Ai do të dojë shumë që fëmijët ti besojnë atij sekretet e tyre, sepse ai rrallë mund të tronditet apo të jetë i ashpër në gjykimin e tij. Ai e di mirë se si është të të duan pa të krijuar pengesa. Marrëdhëniet mes Binjakëve dhe fëmijëve të tij janë zakonisht shumë të afërta, por ndoshta pak të lirshme, edhe pse kjo mund të tingëllojë kontradiktore. Aq shumë i dashur, emocionues dhe i gjallëruar që ai është me fëmijët, ai mund të dështojë për ti nxitur ata që të ndjekin rutinat, pasi atij nuk i pelqen rutina as vetë. Ka gjithashtu një tendencë për të kritikuar sjelljen e tyre sot dhe ta miratojë atë të nesërmen, gjë që mund ti ngatërrojë këta fëmijë. Edhe pse ai mund të menaxhojë një leksion të mirë, ju do të prisni që disiplina të jetë më serioze në departamentin tuaj të prindërimit. Baballarët e shenjës së Binjakëve priren ti llastojnë shumë fëmijët e tyre.
Imagjinata e tij mund ta marrë atë me vete dhe ta çojë larg, kështu që mund ta shtyjë atë të bëjë premtime të çastit, të cilat ka shumë gjasa mos ti mbajë. Ju duhet ti flisni atij për rëndësinë e respektimit të fjalës së dhënë. Pavarësisht nga qëllimet e tij të mira, disa nga premtimet e tij të shpejta dhe impulsive mund të thyhen. Nëse fëmijët nuk e lidhin atë pas vetes në ndonjë mënyrë, ose ta mbajnë larg nga aktivitetet e tij të shumta, ai do tu gëzohet atyre jashtëzakonisht shumë. Një paralajmërim i vogël: Edhe pse ai rrallë do ti ndëshkojë fëmijët fizikisht, tendenca e Binjakut për të thumbuar papritur me fjalë sarkastike, mund të shkaktojë plagë të thella në zemrat e vogla të fëmijëve ose të krijojë në memorien e tyre një kujtim të keq, që mund të mbahet mend përjetë. Ai nuk do të ngurrojë ta shprehë dashurinë për fëmijët e tij në formën e puthjeve dhe përqafimeve të ngrohta. Por mos i kërkoni atij të bëjë dadon, në rast se nuk e kërkon vetë; përveç këtij detaji të jeni e sigurt se ai do ta jetojë prindërimin me kënaqësi, qoftë me një fëmijë apo me shumë.
Xhelozia është diçka që ju nuk keni pse të shqetësoheni, kur keni partner të shenjës së Binjakëve, sepse posesiviteti nuk është tipar i këtij mashkulli. Nëse dyshimi herë pas here pëshpërit në veshin e tij, ai zakonisht do ta largojë atë pa i dhënë rëndësi. Një nivel xhelozie është i natyrshëm te të gjithë, por te Binjakët nuk është aspak i tepruar. Dashuria nuk është një marrëdhënie tërësisht fizike me këtë mashkull. Ai i ka më të ndjeshme shqisat e te dëgjuarit, shikimit, prekjes dhe ndien më shumë nëpërmjet tyre sesa njerëzit e tjerë, falë gjallërisë që i jep Mërkuri. Dashuria e tij ka një ajër me cilësi të pakapshme dhe duket sikur nuk ka pasionin e tokës së shenjave të tjera të zodiakut. Por në qoftë se ju, nuk jeni duke kërkuar një njeri të egër shpellash, që tju tërheqë nëpër pyll prej flokësh, mashkulli juaj Binjak duhet të jetë më shumë se thjesht një i dashur i zakonshëm. Ai do të shprehë hapur emocionet e tij, me fraza imagjinare, romantike dhe do ta mbushë zemrën suaj me bukurinë e çuditshme të idealizmit të tij.
Mos harroni se ftohtësia tipike emocionale e Mërkurit, mund të ngrohet në mënyrë të konsiderueshme në qoftë se ju të dy dëgjoni të njëjtën muzikë dhe ëndërroni të njëjtat ëndrra. Ai duhet të përjetojë një ndërthurrje të mendjes dhe shpirtit, në mënyrë që pasioni fizik të arrijë intensitet të lartë. Kjo mund të duket se është jo në rradhën e duhur të veprimeve, por është e vetmja rrugë e vërtetë drejt zemrën e tij.
Gruaja e shenjës së Binjakëve
A keni menduar ndonjëherë në mënyrë të fshehtë, se autori i programit të famshëm “Beqari” Brigam Jang, pati një ide të bujshme kur ai sygjeroi që disa femra të konkurronin me njëra tjetrën për të fituar zemrën e mashkullit beqar? Apo të keni ndier zili brenda jush për haremet plot me femra te bukura të njerëzve të pasur të Lindjes orientale? Ju nuk keni pse të hiqni dorë nga ëndrra juaj romantike për vajzën e dëshirave tuaja të fshehta. Thjesht martohuni me një vajzë të shenjës së Binjakëve! Në këtë mënyrë, ju jeni i garantuar se do të keni të paktën dy gra të ndryshme dhe në fundjavë, me raste mund të keni deri në tre ose katër të tilla.
Natyrisht, ka një kleçkë të vogël në gjithë këtë situatë. Dallimi midis një vajzë të lindur nën shenjën e Binjakëve dhe një vajze haremi, është mungesa e saj e dukshme e interesit në pasionin tokësor. Është e vështirë për këtë femër që të gjejë kohë të mjaftueshme për ta marrë shumë seriozisht pasionin apo ndonjë gjë tjetër. Mendja e saj është gjithmonë në udhëtim. Por shikoni pak më thellë. Diku, fshehur në mesin e atyre grave që përbëjnë femrën e Binjakëve, është një vajzë romantike, e cila është e aftë për pasion intensiv, në qoftë se ju mund të arrini të bëni një përzierje mendore, shpirtërore dhe fizike të plotë. Por që të mund të zhvilloni më tepër llojin pasionant dhe ende të shijoni gratë e tjera të mbyllura brenda personalitetit të femrës së Binjakëve, mund të jetë një problem më vete. Unë mund t'ju them me siguri se një vajzë e Binjakëve, është e barabartë me disa femra. Por kam frikë se pastaj varet nga ju, që të gërmoni nëpër librat e algjebrës së avancuar, për të gjetur formulën sesi mund ti nxjerrësh çdo natyrë jashtë shishes së Binjakes. Çdo rast individual është i ndryshëm.
Mosha e saj do të jetë një çelës i rëndësishëm lidhur me atë që ju mund të prisni prej saj, sepse deri sa piqet, romanca dhe dashuria, do të jetë vetëm një lojë për të. Ajo mund të jetë e paqëndrueshme dhe e paparashikueshme në një shkallë të pabesueshme.Fillimisht ajo gati do të kalojë në ekstazë nga buzëqeshja apo zëri juaj, madje edhe nga mënyra sesi ecni. Pastaj ajo do ta lë mënjanë ekstazinë e saj dhe do të kritikojë çdo gjë; që nga çorapet deri te prerja e flokëve tuaj dhe këtë ajo zakonisht e bën me zgjuari, sarkazëm dhe mprehtësi të tillë, saqë ju mund të keni nevojë për jod, për të mjekuar plagët e tua. Tani, mos lejoni që kjo tju bëjë të përjashtoni veten nga konkurrenca për këtë femër. Mos harroni, ju do të merrni të paktën dy femra në një dhe ky është pa diskutim një pazar me leverdi.
Femrat e udhëhequra nga Mërkuri nuk janë aq të pashpirta sa duken ndonjëherë. Imagjinata e tyre aktive krijon shumë fantazi në mendjen e tyre. Romanca është mënyra më e lehtë që mund ti shprehë ato dhe Binjaket kanë të paktën dy herë më shumë për të shprehur, sesa gratë e tjera. Një mashkull i shenjës së Binjakëve mund të jetë një krijues, një këngëtar, një marinar, një jurist, një aktor, një shitës dhe kryetari i disa bordeve të drejtorëve në të njëjtën kohë - dhe do jetë njësoj ekspresiv për të gjitha. Por një femër nuk mund ti mbajë të gjitha pa u lëkundur pak. Jo se vajzat e udhëhequra nga Mërkuri nuk e ndjekin karrierën. Pothuajse të gjitha vihen pas një karriere profesionale. Por në kushtet ekzistuese të shoqërisë, një karrierë ende nuk i ofron asaj mundësi të provojë teoritë e saj të panumërta dhe të praktikojë shkathtësinë e saj emocionale, siç i jep dashuria.
Jepini asaj besimin për të cilin ka nevojë. Ajo zakonisht do të arrijë të mbajë brenda vetes së vet, karakterin e saj kompleks dhe nuk do tju ngarkojë me të. Ajo do të jetë një partnere me shumë gjallëri dhe gëzim. Shumicën e kohës (kur gjendja e saj shpirtërore është e mirë), ajo do tju ndriçojë me personalitetin ekspresiv, do t’ju zbavitë me fjalët e saj të zgjuara dhe të mprehta dhe do të bisedojë me ju në një mënyrë inteligjente, për pothuajse çdo temë që ekziston. Ajo u gëzohet të gjitha gjeste sentimentale të romancës dhe nuk ka probleme për tu nënshtruar. Nuk ka grua tjetër që mund tju kënaqë me më shumë mënyra imagjinare të të dashuruarit dhe të gjitha këto me kaq shumë sharm. Ajo mund përplasë qerpikët me feminitet dhe delikatesë, por ajo nuk është aspak e pafuqishme kur është fjala për të fituar jetesën e saj. Një femër e Binjakëve mund të luajë rolin e vajzës marramendëse dhe të përsosur, duke e bërë të pafuqishëm një mashkull, pasi ti ketë marrë mendjen dhe bllokun e tij të çeqeve. Por ajo, pa problemin më të vogël, mund të kthehet në një shtëpiake të adhurueshme dhe pastaj, me po kaq lehtësi mund te kalojë në një intelektuale serioze, që studion filozofët e mëdhenj dhe flet për politikë apo poezi shkëlqyeshëm, pastaj papritmas mund të kthehet në një pako me emocioneve të vërteta, plot me nerva, lotë dhe frikëra. Ajo me siguri nuk do të jetë asnjëherë monotone.
Femra juaj e Mërkurit, do të kërkojë të jetë “me të vërtetë, komplet e dashuruar”, por ajo sërish do të vazhdojë ti shmanget kësaj. Ajo do jetë e etur për mëmësinë, por gjithashtu do ti rrijë larg. Ajo do të gjejë diçka perfekte tek çdo mashkull që takon, por do të kërkojë pa u lodhur atë mashkull që do të ketë të gjitha ato cilësi që do ta bëjnë plotësisht të lumtur.
Ju do të gjeni një mikeshë shumë të mirë tek ajo. Vajza e Mërkurit do tju shoqërojë në të gjitha aktivitetet sportive dhe ajo do të tregojë interes për të gjitha sportet në natyrë, pavarësisht se ajo duket e butë dhe shumë femërore. Mentaliteti i Binjakes së mprehtë do të tregojë qartë kur kurioziteti i saj është ngazëllyer nga çdo situatë e re. Për sa kohë që ju nuk kërkoni qëndrueshmëri prej saj, ajo do të jetë totalisht interesante.
Mendoj se është e drejtë për t'ju tërhequr vëmendjen lidhur me faktin që kjo vajzë, edhe pse mund të besojë sinqerisht se është e dashuruar, do të pëlqejë edhe meshkuj të tjerë në të njëjtën kohë. Nëse ajo nuk është gjatë gjithë kohës pranë jush, ajo mund tju harrojë më shpejt se çdo femër tjetër e zodiakut. Është natyra e saj për të pranuar ndryshimet, madje edhe ti kërkojë vetë ato. Duke qenë se ajo ka prirjen që ti përkushtohet aktiviteteve të vazhdueshme dhe të ardhurit rreth e rrotull, duke neglizhuar kultivimin e durimit dhe stabilitetit, femrat e Binjakëve, mund të bëjnë një rrëmujë mjaft të madhe në jetën e saj dhe tuajën. Për fat të mirë për meshkujt që janë dashuruar pas tyre, shumica e grave të kësaj shenje arrijnë ta kuptojnë natyrën e tyre para se të jetë shumë vonë.
Pasi ti propozoni asaj dhe ajo ju ka pranuar, ju mund të ndieni keqardhje për të gjithë ata njerëz që janë dënuar me një jetë monogamie vetëm me një grua. Ju do të keni disa gra kur të martoheni me Binjaken tuaj.
Gruaja Numër Një, do të jetë në gjendje te përshtatet me çdo gjë që ju kërkoni . Nëse keni nevojë për besnikëri, ajo mund ta menaxhojë edhe këtë, duke ju siguruar që ju jeni mjaft interesant që keni fituar zemrën dhe dashurinë e saj të vërtetë. E kam fjalën për atë përzierjen e përputhshmërisë mendore, shpirtërore dhe fizike, me pjesën fizike të shtuar në fund, si spec i kuq. Kjo grua kurrë nuk do të ketë qejfmbetje, në qoftë se ju pranoni një punë të re jashtë qytetit. Me zgjuarsisë e saj, shijen dhe kuptimin e ngjyrave, ajo mund ta bëjë shtëpinë e re të duket po aq e ngrohtë sa e vjetra, me prekjen e lehtë të duarve të saj dhe me shijen e hollë. Përveç kësaj, ajo do ta pëlqejë shumë aventurën dhe nuk do të ankohet që ju ndoshta jeni duke rrezikuar të ardhmen tuaj me këtë veprim. Emocionet dhe ekzaltimi që i jep zbulimi i horizonteve të reja i intereson më shumë asaj. Ajo mund të ketë një aftësi çuditërisht të mirë për biznes dhe do të mbështesë të gjitha idetë tuaja sado të krisura të jenë ato. Ju mund të mbështeteni tek ajo për të marrë përsipër një punë nëse do keni nevojë për të ardhura shtesë dhe ajo do të tregohet mjaft praktike në mënyrën sesi do ti shpenzojë ato. Edhe pse ajo mund të japë përshtypjen se është disi në ajër, në fakt nuk është aq sa duket. Ajo është një mendimtare dhe një njeri shumë i zgjuar, nën ato fjalët e saj të shumta.
Gruaja Numër Dy do të jetë e paqëndrueshme nga gjendja shpirtërore. Ju mund të prisni gjithçka prej saj. Ajo do të ketë momente saj të satirës, siç do të jetë edhe cinike dhe e shpenguar. Në të njëjtën kohë, ajo do tju sfidojë nga ana mendore. Por një mashkull duhet të stimulohet vazhdimisht, apo jo? Pranojeni sfidën, diskutoni me të për një argument intelektual. (Kjo është ajo që kërkon në fshehtësi). Kjo grua nuk do të tronditet kollaj nga jeta ose të ketë ndonjë paragjykim të krijuar që më parë. Ajo mund të vendosë për të marshuar në një paradë proteste apo të bashkohet me një grup aktivistësh dhe të harrojë të vijë në shtëpi deri në mesnatë. Po në qoftë se ju e keni lënë për tu takuar me shokët dhe të festoni në një lokal nate, ndërsa ajo është duke u marrë me një aktivitet të sajin? Të paktën ajo ndoshta nuk do tju bezdisë me pyetje dhe dyshime se ku keni qenë, me kë dhe cfarë keni bërë. As ju nuk duhet ta vini në dyshim atë, në asnjë rast!
Gruaja Numër Tre do të mërzitet shumë, madje gati mund të bie në depresion nga rutina e punëve të shtëpisë. Shtretërit do të jenë të parregulluar dhe enët do të qëndrojnë për një kohë të gjatë në lavaman, ndërsa ajo do të jetë duke ëndërruar me sy hapur, ose duke lexuar apo shkruar ndonjë skenar për një shfaqje. Ajo mund tju shërbejë një kanaçe me fasule për darkë, pa u munduar as të hapi kapakun. Por ju mund të bëni bisedat më të këndshme në orët e vona të natës. Asaj do të vijë keq për vështirësitë që ju ka sjellë jeta, nëse do keni të tilla. Ajo do të përmbushë si kënaqësinë emocionale tuaj dhe dëshirat e tua intelektuale; do të jetë kurioze rreth mendimit tuaj mbi budizmin dhe do të ngazëllohet nga përpjekjet tuaja për të shkruar një këngë. Me pak fjalë, ajo është një shoqëruese shumë e mirë. Ajo do të jetë shumë e dashur me ju, sidomos nëse nuk e kritikoni pse nuk ka fshirë pluhurat apo ti kërkoni të pjekë gjithë ato gjëra pa kuptim. Kjo grua mund ta bëjë herë pas here rrëmujë bllokun e çeqeve apo llogarinë bankare. Por në qoftë se ju i sugjeroni një udhëtim të papritur qoftë si kamping, apo në një hotel në Las Vegas, ajo me entuziasëm do të bëjë gati valixhen, pa nxjerrë asnjë nga justifikimet e pa kuptimta, si përshembull kush do ta ushqejë macen apo sa lekë mund të harxhohen nga kursimet tuaja.
Gruaja Numër Katër do të jetë një nënë plot humor dhe hare. Ajo nuk do ti le fëmijët ta kufizojnë atë, sepse ndoshta do të ketë shumë projekte dhe punë për tu marrë, saqë nuk mund ti mbysë ata me më shumë përkujdesje seç duhet. Ata do të imitojnë pavarësinë e saj dhe të përfitojnë shumë prej saj. Nëse dikush e pyet atë se sa kohë shpenzon me fëmijët e saj, ajo ndoshta do të përgjigjet, "Në familjen tonë, nuk është cështja sa kohë, por sa dashuri”. Dhe ajo ka të drejtë. Fëmijët mund të mos i binden gjithmonë asaj, sepse ajo është e prirur që një ditë të jetë e rreptë dhe të nesërmen të shkrihet fare dhe ti lë të lirë të bëjnë çtë duan, por fëmijët do ti adhurojnë bisedat e tyre të gjata me të. Imagjinata e saj do të përputhet me të tyren dhe ata do të zbaviten shumë me njëri-tjetrin. Ajo ndoshta do të jetë një nënë e butë, por do të shqetësohet për mesataret e notave të shkollës dhe ndoshta do të këmbëngulë për nota të mira.
Gruaja Numër Pesë do të jetë një zonjë shtëpie dhe mikpritëse e shkëlqyer, një eksperte në përdorimin e qirinjve, luleve dhe takëmeve prej argjendi të pastër. Ju mund të ftoni për darkë në shtëpinë tuaj të gjithë ata që dëshironi, nga shefi juaj deri te vetë Guvernatori dhe ajo do të jetë aq e hijshme dhe sharmante, sa të ftuarit tuaj nuk do të duan të largohen kurrë nga aty. Ajo do ta organizojë jetën e saj në mënyrë efikase dhe pa shumë lodhje, do të vishet si një modele sipas modës e fundit dhe do ta dojë teatrin. Ju mund ta merrni atë në galeri arti dhe koncerte-ajo do të jetë si në shtëpinë e saj në çdo lloj ambienti. Gjithkush do tju ngul sytë me zili dhe do të pyesë veten se kush është gruaja joshëse që varet aq ëmbël në krahun tuaj. Ajo do të jetë shumë romantike dhe ultra-femërore, ndoshta edhe do tju shkruajë poezi për ditëlindjen tuaj. Ju do të dëshironi ti blini asaj peliçe kadife, gëzofë dhe parfume të shtrenjta, sepse stili i saj i hijshëm do tju bëjnë të ndiheni si pronar tokash. Nëse ju i përmendni një udhëtim në Evropë, sytë e saj do të ndriçojnë dhe buzëqeshja do të jetë rrezëllitëse.
Ajo është një femër e sofistikuar.
E pra, ja ku jeni! Unë ndoshta mund të kem harruar pa përmendur disa lloje të tjera vajzash në haremin tuaj të femrës së Binjakëve. Çdo burrë i martuar në qytet do të bëhet jeshil nga zilia, kur tju shoh ju me një grua të ndryshme çdo ditë.
Gruaja juaj e shenjës së Binjakëve, kurrë nuk do të marrë një tren, kur ajo mund të fluturojë. Ajo kurrë nuk do të heshti, kur ajo mund të flasë. Ajo kurrë nuk do të largohet, kur ajo mund tju ndihmojë. Dhe ajo kurrë nuk do të eci, kur mund të vrapojë. Mendja e saj është e mbushur me kaq shumë mendime dhe zemra e saj është e mbushur me kaq shumë shpresa, sa duket se asaj do ti duhet një kompjuter për ti organizuar të gjitha. Apo ajo ka nevojë për dikë që të vrapojë në krah të saj dhe të thurrë ëndra sot për nesër? Nëse ju jeni ai person, ajo nuk e ka guximin të hedhë vështrimin për të parë nëse ju jeni afër. Një frikë e thellë e pashpjegueshme brenda saj e bën atë që mos të kthejë as kokën mbrapa për të parë. Kur ju më në fund, të shkoni me shpejtësi në krah të saj, mund ta bëni atë të ecë me ritmin tuaj. Ju mund ta bëni këtë, nëse do ti mbani dorën fort dhe kurrë nuk do ta lini të shkojnë. Edhe pse erërat e veriut të Mërkurit mund të provojnë ta largojnë atë prej jush, ajo mund të dëshirojë të qëndrojë dhe të ndalojë së vrapuari më shumë sesa ju mendoni. Prandaj, nxitoni dhe përpiquni ta arrini atë; ajo ka nevojë për ju!!
Fëmija i shenjës së Binjakëve
Nëse lejleku sapo ju solli një fëmijë të shenjës së Binjakëve në shtëpinë tuaj, bëni gati patinat dhe trurin tuaj. Ju do të duhet të jeni i shpejtë dhe vigjilent për pesëmbëdhjetë apo njëzet vitet e ardhshme; dhe ju mund të filloni që tani, ndërsa dhurata juaj nga planeti i Mërkurit është ende në pelena. Nuk do të kalojë shumë kohë para se ai të mësojë të ecë dhe të flasë. Nëse ju nuk jeni gati të fluturoni pranë tij, ai mund tju kalojë nëpër gishtat tuaj si një rrymë ajri.
Foshnja juaj e Binjakëve do të jetë shumë e shkathët, edhe kur te jetë akoma duke u zvarritur. Ju do të ju betoheni që sapo e patë të fuste dorën brenda prizës në korridor. Por si është e mundur? Ja ku është, në ballkon duke përtypur i qetë një pjeshkë të butë. Si mund të jetë në dy vende në të njëjtën kohë? Mos harroni se pasardhësi juaj është i sunduar nga Mërkuri. Ai është një nga perënditë greke, që keni parë të pikturuar te librat e mitologjisë, i cili ka krahë në këmbë dhe është i veshur me një përkrenare të ndritshme argjendi. Vendosni një tigan në kokën e fëmijës suaj Binjak si një një helmetë dhe përdorni imagjinatën tuaj për krahët që i dalin nga këmbë të tij topolake ngjyrë rozë.
Shihni ngjashmëri mes tyre?
Unë personalisht kurrë nuk i kanë miratuar ata litarët që nënat u vendosin fëmijëve për ti mbajtur të lidhur, kur dalin me ta për të bërë pazar. Ato gjithmonë më janë dukur si gra që kanë nxjerrë shëtitje qenushët e tyre. Megjithatë, unë do ti sygjeroja nënës së një fëmije të shenjës së Binjakëve për të blerë dy ose tre prej këtyre litarëve, vetëm që të jenë të sigurta për fëmijën e tyre.
Mendimi juaj i parë mund të jetë që, meqënëse fëmija juaj do të jetë kaq shumë i lëvizshëm, një kosh me rrjetë është një domosdoshmëri. Unë mund ta kuptoj logjikën tuaj, madje edhe më pëlqen ajo, por nuk jam aq e sigurt për koshat me rrjetë për fëmijët e Binjakut. Mbyllja në një hapësirë të vogël mund të jetë mizorie për një Binjak të vogël, pasi natyra i bën thirrje atij të kërkojë, të analizojë, të mësojë. Më keq se izolimi fizik, është izolimi mendor i të qënit i mbërthyer në një drejtkëndësh plastik të vogël blu apo rozë, ndërkohë që atje jashtë është një botë e tërë emocionuese për të dhe shijuar. Koha që mund ta lini në një kosh të tillë, duhet të jetë e shkurtër. Nëse e kufizoni shumë atë, si dhe të pengoni lirinë e lij, mund ta çoj një fëmijë të Binjakëve në depresion .Mos harroni, ai është një shenjë e ajrit dhe ka nevojë të lëvizë. Sigurohuni që ti vendosni shumë lodra dhe shumë libra me muzikë dhe shkëlqim, kur ju duhet ta lini atë në koshin e tij. Sigurisht, ai nuk do të qëndrojë aty për një kohë të gjatë. Mërkuri sundon kordat vokale dhe kur i vogli juaj Binjak vendos të ushtrojë talentin e tij në këtë drejtim, ju do të pyesni veten se si ka mundësi që gjithë ky zë, mund të dalë nga një gojë aq e vogël. Vë bast që ju do ta nxirrni atë menjëherë nga koshi. Mund ta lini akoma të qajë, vetëm nëse keni fqinj që kanë vështirësi me dëgjimin.
Fëmijët e Binjakëve shpesh i bëjnë të rriturit nervozë me lëvizjet e tyre shumë të shpejta. Të rriturit vazhdimisht i thonë të vegjelve të shenjës së Binjakëve qe mos të vrapojnë gjithë kohë, ose të jenë të durueshëm dhe ti bëjnë gjërat një nga një.
Por, të merren me dy gjëra njëkohësisht , është e natyrshme për këta fëmijë. Atë që njerëzit e tjerë e quajnë një situatë nervoze apo shumë të ngarkuar, për Binjakët është thjesht gjendja e tij normale e aktivitetit. Është e gabuar që ta nxisni atë të imitojë bashkëmoshatarët e vet më pak të lëvizshëm dhe të ngadaltë, duke e bërë të ndihet se kështu do të marrë më shumë miratimin tuaj. Ai ndoshta duhet të mësohet të ngadalësojë pak , për të mirën e vet, por natyra e tij e lindur, nuk mund të ndryshohet pa frustruar prirjet e tij natyrore. Ne duhet të mbajmë mend se fëmija i lëvizshëm i shenjës së Binjakëve, që acaron të rriturit që janë natyrë më e rezervuar se ai, si dhe fëmija i kujdesshëm dhe i tërhequr i shenjës së Bricjapit, që irriton të rriturit më agresivë, janë thjesht vetvetja. Të jesh vetvetja është mjaftueshëm e vështirë , edhe pa njerëzit që përpiqen të ndryshojnë personalitetin tuaj.
Duajeni fëmijën tuaj të Binjakëve për atë që ai është-një krijesë miqësore, alarmuese, kureshtare dhe pak e nxituar. Ju nuk mund të ktheheni xixëllonjën në një kërmill ose kërmillin në një xixëllonjë. As nuk mund ti ndryshoni një leopardi pikat e zeza në lëkurën e tij. Më duhet të shtoj se, në qoftë se dikush përpiqet ti fshijë ato pika, leopardi do të bëhet nervoz dhe shumë i palumtur.
Sigurisht, ju nuk po rrisni një leopard, por një fëmijë interesant, entuziast dhe gjithë shkëlqim. Por analogjia është logjike. Lejini ato njolla të qëndrojnë te fëmija juaj i shenjës së Binjakëve. Një ditë ai mund t’ju bëjë krenare për ndërtesën që ka projektuar dhe ndoshta edhe për çmimin e parë në letërsi që sapo fitoi; dhe kur ai të manifestojë një talent të tillë të dyfishtë, ju do të pyesni veten pse keni provuar ta shtypnit dhe ta bënit atë me një personalitet të vetëm.
Mësuesit zakonisht do ta vënë re menjëherë se këta djem dhe vajza nuk do të kenë aspak vështirësi për të mësuar për të lexuar. Binjakët pothuajse i shpikin fjalët. Ata nuk do ta kenë problem kur mësuesi ti kërkojë të recitojë përpara klasës, madje ata do të buzëqeshin me kënaqësi kur pjesa tjetër e nxënësve do të psherëtijnë, kur tju japë një vjershë apo poemë të caktuar. Këto të rinj kënaqen kur komunikojnë me të tjerët dhe kur ndajnë dijen e tyre verbalisht ose në formë të shkruar. Shumë prej tyre janë mekanikisht të prirur për të përdorur të dyja duart. Nuk është e pazakontë për të gjetur një fëmijë të shenjës së Binjakëve, që shkruan me dorën e majtë dhe vizaton me dorën e djathtë. Ai mund të kafshojë thonjtë e tij, por gishtat zakonisht i ka të vegjël dhe shumë të shkathët, të cilët janë të aftë të bëjnë truket magjike dhe të luajnë shumë bukur instrumente muzikore. Një ditë, këto duar mund ta bëjnë atë një kirurg të zotë, dentist ose orëndreqës të shkëlqyer . Duart e Binjakëve janë të ndjeshme, ekspresive dhe të afta.
Te këta fëmijë, vihet re një aftësi e dukshme për të imituar të tjerët. Zgjuarsia e mprehtë dhe satira duken që në moshë fare të vogël te të lindur e shenjës së Binjakëve. Në shtëpi apo në shkollë, fëmija i kësaj shenjë jeton në një botë imagjinare dhe të realitetit, ku këto të dyja vazhdimisht përziehen me njëra tjetrën ( e vërteta portretizohet shpesh si fantazi dhe fantazia maskohet si e vërteta). Ai mund të japë përshtypjen se po ekzagjeron, madje që mund të thotë edhe gënjeshtra. Por ai thjesht nuk mund të rrijë pa i hedhur pak më shumë ngjyra një situate të ndodhur dhe ai shpesh e bind veten se me të vërtetë ka ndodhur në këtë mënyrë. Në raste të tilla, duhet të silleni me të me butësi, pasi ai në të vërtetë është duke ushtruar imagjinatën e tij të gjallë. Në vend që ta bëni atë të ndjehet fajtor për imagjinatën që ka, ju duhet ti thoni atij që të thotë gjithmonë të vërtetën dhe ta shkruajë historinë në letër. Pasi ta përvetësojë këtë në mënyrë të shkëlqyer, ai do të jetë në gjendje për të parë dallimin midis ëndrrës dhe të vërtetës, në vend që të humbë diku në mes të këtyre dy botëve. Të rinjtë e Binjakëve, të cilët nuk janë lejuar të shprehen dhe komunikojnë natyrshëm, mund të tërhiqen në një botë mbushur me iluzione për tu vetëmbrojtur. Do të jetë një ide e mirë që ta inkurajoni atë të mësojë gjuhë të huaja që në moshë të vogël, gjë që ai do ta bëjë pa ndonjë sforcim të madh. Ashtu si fëmija i shenjës së Shigjetarit, ai do të jetë talent bilingual dhe kjo do të arrihet për shkak se ai do të flasë shumë dhe do të kërkojë të udhëtojë shumicën e kohës.
Fëmija juaj i Binjakëve, i cili ju thotë se mundet edhe të bëjë detyrat e shtëpisë, por edhe të dëgjojë radion në të njëjtën kohë, ndoshta është duke thënë të vërtetën. Nëse notat e tij e mbështesin këtë që thotë, pse mos ta besoni edhe ju? Binjakët kurrë nuk kënaqen të merren vetëm me një çështje. Është sikur ata të kenë dy jetë, të cilat duhet ti jetojnë gjatë një jete të vetme, kështu që ata duhet të thithin gjithçka, sa më shpejtë të jetë e mundur. Rreziqet më të mëdha për këta fëmijë, janë mungesa e durimit dhe një mungesë vullneti për të vazhduar diçka deri në fund.
Fëmija juaj i Binjakëve mund ta ketë të vështirë të jetë i përpiktë, sepse ai është gjithmonë drejt një zbulimi të ri në rrugën e tij pa një drejtim të caktuar. Ai gjithashtu mund ta ketë pak të vështirë për të dëgjuar pa ndërprerë, për shkak se ai arrin ta kapë mendimin tuaj në çast dhe nuk do të dojë të dëgjojë detajet. Ai mund të priret për të përsëritur veten e tij, por nuk do të lejojë të tjerët për ta bërë këtë, gjë që e cila natyrshëm mund të irritojë njerëzit. Në klasë, ai mund të hutohet nga një mizë, një copë letër me ngjyrë ose një shtëllungë tymi jashtë dritares. Nuk do të jetë e lehtë të fitoni vëmendjen e tij, por kur ta arrini këtë, do të shpërbleheni me kuriozitetin e madh të Binjakëve dhe interesimin e tij plot hijeshi.
Djali juaj adoleshent i Binjakëve, do të jetojë praktikisht duke folur në telefon, do të jetë në shoqëri stabël me një person të ndrushëm çdo javë, do të ndryshojë mendjen e tij njëqind herë rreth karrierës së ardhshme,do ngasë makinë pak a shumë me shpejtësi dhe me muzikë të lartë. Vajzat do të jenë të famshme në shkollë dhe të afta që të shpërthejnë në lot sikur sapo kanë hapur rubinetin apo të lëshojnë një buzëqeshje rrezëllitëse një sekondë më pas. Këta të rinj do tju bëjnë të jëni nq gadishmëri të plotë dhe do tju mbajnë në formë të mirë fizike dhe mendore.
Kur fëmija juaj Binjakët më në fund të rritet, shumë njerëz do tju thonë me keqardhje se "ai po mban shumë kunguj nën një sqetull”. Ju do të buzëqeshni dhe ata mund të acarohen nga reagimi juaj. Por ju do të kujtohet një ditë pranvere, kur ai ishte shtatë vjeç. Ai kishte kapur me gishtat e tij kekun tuaj me çokollatë, pastën rroje të babait të tij, akuariumin e peshkut, koshin e mbeturinave, një tenxhere me supë të nxehtë dhe një prizë elektrike. Ju u zemëruat shumë. Më vonë, në të ngrysur, ju e patë atë teksa vraponte me shpejtësi, duke u përpjekur të kapte xixëllonjat në kopësht. Pas pak kohe, ju psherëtitë dhe pyetët veten me zë të lartë, "Përse duhet ai të nxitojë kështu? Pse duhet ai të merret me çdo gjë? Çfarë është duke kërkuar xhanëm?”Ai ju dëgjoi dhe u shqetësua. Ju kurrë nuk do ta harroni fytyrën e tij të shndritshme dhe sytë e tij plot dritë kur ju përgjigj. "O Zot, mami ... Nuk e di. Por mos u mërzit. Unë do ta gjej atë."
Shefi i shenjës së Binjakëve
Një ditë shefi juaj i shenjës së Binjakëve do të jetë si një video kamera, i cili do të rregjistrojë çdo sekondë që ju do të kaloni më tepër në pushimin tuaj të kafesë. Një ditë tjetër, ai nuk do tju njoftojë edhe sikur ju të vonoheni tre orë me tepër nga koha e drekës. Ju mund të provoni të hidhni një monedhë për të parashikuar ndryshimet e tij. Është po aq e sigurt sa çdo përpjekje tjetër. Unë e kuptoj se do të ishte një ndihmë e madhe për të ditur se çfarë qëndrimi do ketë ai në secilën ditë.
Por drejtuesi ekzekutiv i Binjakëve nuk e di as vetë se në cilën anë të shtratit do të zgjohet çdo mëngjes dhe meqë as nuk e di, ju mund ta kuptoni që as unë nuk kam si tjua them. Rruga më e sigurt është që të mos prisni që ai të jetë sot, ashtu siç ishte dje dhe të kryqëzoni gishtat tuaj për nesër.
Ky njeri mund të jetë një drejtues i shkëlqyer, edhe pse shpesh herë i paqëndrueshëm: Ai është më i prerë për të qenë në karrigen e presidentit se sa janë shenjat e tjera si Virgjëresha, Peshqit, Shigjetari, por ai nuk është i pajisur me aftësinë për të urdhëruar apo për të udhëhequr të tjerët për gjatë gjithë jetës së tij. Një Binjak që mendon se është i lindur për të drejtuar një kompani të madhe, me siguri që po gënjen veten e vet (nga ky rregull bën përjashtim një Binjak me një ashedente te Luani dhe Hënën tek Peshorja, për shembull). Në radhë të parë, është e vështirë për të që të qëndrojë i ulur në tavolinë për më shumë se një orë, pa lëvizur fare. Presidenti Kenedi, një nga Binjakët e rrallë të pajisur me cilësitë për të marrë përsipër barrën e lidershipit, e kishte zgjidhur këtë problem mjeshtërisht. Ai thjesht e lëshoi energjinë e tij, duke përdorur një karrige me rrota.
Shefi juaj i shenjës së Binjakëve e ka të nevojshme të lëvizë dhe të vijë vërdallë gjatë gjithë kohës. Binjaku është një shenjë e ajrit dhe a keni parë ndonjëherë që ajri të qëndrojë në vend? Mund tju duket kështu në një ditë të nxehtë apo me lagështi (dhe kështu mund tju duket edhe një Binjak në ndonjë moment të rrallë), por ky është vetëm një iluzion në të dyja rastet. Shefi tipik i kësaj shenje do të ishte më i lumtur si një konsulent menaxhimi, një ekspert efikas ose një zëvendës president i ngarkuar me administimin e problemeve – sesa të jetë i detyruar të qëndrojë në zyrë me orarin 8 me 4, pavarësisht sesa i lakmueshëm mund të jetë ai pozicion pune. Ai pëlqen të merret me idetë, parimet dhe abstraksionet. Përgjegjësitë e mërzitshme dhe të nivelit për një drejtues mesatar ekzekutivit, vetëm sa e mposhtin shpirtin e tij fluturues.
Prandaj, kur një Binjak katapultohet në një pozicion drejtues, ai do të jetë i shpejtë për të deleguar autoritetin tek ata që janë rreth tij. Këta specialistë të zgjedhur me kujdes, do të jenë ata të cilët do të udhëheqin në të vërtetë biznesin, duke e çliruar mendjen e tij të trazuar me skemat progresive dhe planet afatgjata, të cilat do të dyfishojnë fitimin e kompanisë dhe do të ulin shpenzimet e saj. Ky drejtues do të jetë i paduruar me detajet e panumërta të kësaj fushe.
Nëse kompania juaj sapo ka punësuar një Binjak si shefin tuaj, ju mund të prisni disa ndryshime që do të bëhen së shpejti. Ai nuk do të ketë mbushur javën në pozicionin e ri dhe ndërkohë do të ketë zhbiruar çdo fushë të veprimtarisë së punës. Pasi të ketë mësuar shumë shpejt se çfarë është bërë dhe si është bërë kjo, ai do të dojë të mësojë pse-në. Përgjigja, "Ne kemi vepruar gjithmonë në këtë mënyrë," do ti bëjë sytë e tij të ndritshëm që të kthehen në copa akulli, të cilët mund tju ngrijnë me vështrimin e parë. Binjakët nuk janë aspak të interesuar ose të impresionuar nga tradita. Kur dikush i thotë atij se ky është një zakon i vjetër, kjo është arsye e mjaftueshme për të që ta ndryshojë atë. Shefi tipik i Mërkurit, do ti lëvizë shumë shpesh mobiljet e zyrës së tij, kompjuterin apo vendin e dosjeve me qëllimin që të jenë më efikase për të.
Ka një gjë që ju do ta gjeni gjithmonë te një Binjak, në çdo moment. Ai kurrë nuk do të jetë një njeri i mërzitshëm apo monoton. Ai rrallë do të jetë i rreptë ose strikt. (Mendimet e tij janë fleksible. Ju nuk mund ta sorrollatni apo ta ngatërroni atë, sepse mendja e tij e zgjuar, në çast do të reduktojë dyshimet, do të depërtojë në perden e tymit dhe do tju paraqesë të gjitha anët e çështjes, të qarta si kristal).
Kjo do të thotë se ai gjithashtu do ti zbulojë intrigat e zyrës me lehtësi. Ndonjëherë, ju do të betoheni se ai ka sy edhe pas koke, ndoshta edhe një palë vesh të tjerë. Duke folur për anatominë e tij, mund të jetë e vështirë që të thoni se ai ka vetëm një palë këmbë, pasi do të ketë shumë raste, kur do tju duket se ai mund të jetë në dy vende njëkohësisht.
Mos u frikësoni asnjëherë se punëdhënësi juaj i Binjakëve do t'ju urrejë ose do të bëhet armiku juaj. Pak njerëz i interesojnë mjaftueshëm për të patur këtë lloj intensiteti ndjenjash. Ju nuk do të jeni në mendimet e tij për më shumë se një orë apo pak më tepër. Kjo nuk është kohë e mjaftueshme për të krijuar çfarëdo lloj ndjenje, të mirë apo të keqe. Përveç kësaj, ai ka një kuptim mjaft të drejtë për mënyrën sesi mendojnë personat e tjerë.
Mund të jetë mister për ta zbuluar se, edhe pse punëdhënësi juaj Binjakët është një individualist në çdo mënyrë, ai nuk mund t'ju trajtoje ju si një individualist. Duket kontradiktore, por kjo është një shenjë e dyfishtë dhe me shumë të papritura. Me këtë nuk dua të them se ai nuk do ti respektojë mendimet tuaja individuale. Sigurisht që do ti respektojë ato. Vetëm se ai nuk do tju shohë gjithmonë si një individ të veçantë. Mendja e Binjakëve është kaq abstrakte, sa ai shpesh do të shohë vetëm paraqitjen bazike si te njerëzit edhe te objektet. Të gjithë njerëzit janë interesante për të, por ai ka tendencë për ti kategorizuar ata në bazë të aftësive, ideve dhe potencialit të tyre.
Megjithatë ky këndvështrim i çuditshëm nuk e bën atë të pakëndshëm si qenie njerëzore. Krejt e kundërta. Edhe pse qasja e tij është më shumë racionale sesa emocionale, atij i pëlqejnë aq shumë njerëzit, sa edhe ata nuk mund të mos ja kthjenë këtë pëlqim mbrapsht. Pa kontaktet e vazhdueshme me njerëzit, ai do të thahet dhe do të humbasë. Mërkuri kërkon që ai të jetë i shoqërueshëm dhe të jetojë duke ndërvepruar me të tjerët, në të kundërt do të ndihet i mjerë. Ju rrallë do ta shihni atë vetëm. Ai mund t'i klasifikojë njerëzit sipas kategorive dhe të qëndrojë i shkëputur emocionalisht ndaj tyre, por ai ka nevojë të madhe që ti ketë rreth vetes.
Shefi juaj i Binjakëve ndoshta do të ketë fuqi bindëse të konsiderueshme. Ai mund tju marr me të mirë ose tju thotë çdo gjë, thjesht duke ju hutuar me bukurinë e papërmbajtshme dhe zgjuarsinë e tij. Por ky është një talent kompensues që planetet ia dhanë në lindje, për të fshehur ftohtësinë si tiparin kryesor të tij. Binjakët jetojnë në pallate fluturuese të mjegullta në qiell, ku një person i zakonshëm nuk mund të arrijë. Karakteri i tij i vërtetë, pavarësisht ngrohtësisë që shfaq në sipërfaqe, është i ftohtë dhe i vetmuar; gjithmonë në kërkim të diçkajemë shumë brenda vetes së vet, sesa te të tjerët, pa marrë parasysh se sa shpesh ai kërkon shoqërinë e tyre. Megjithatë, ai nuk është mospërfillës. Mënyrat e tij të sjelljes mund të jenë të buta dhe me dhembshuri, por në të njëjtën kohë, ai ofron mbështetje dhe mirëkuptim, në të njëjtën mënyrë siç ofron dashuri dhe miqësi- në distancë.
Ai do të ketë një sens të shkëlqyer humori dhe ju mund ta fitoni atë më shpejt me një shaka sesa me lotë. Ai nuk është shumë sentimental dhe gjithmonë do të shohë anën qesharake të gjërave. Sensi i humorit është një kriter i inteligjencës së vërtetë, kështu që nuk është habi për ta gjetur atë te njerëzit e udhëhequr nga Mërkuri, ndonëse ndonjëherë ky humor mund të ngjyroset me sarkazëm të mprehtë. Do të ketë gjithmonë një konfuzion të lehtë lidhur me drejtimin e zyrës dhe aktivitetit të një shefi të shenjës së Binjakëve. Por nuk do të jetë ai i hutuari. Binjakët janë të aftë ti zgjidhin të gjitha dhe të pastrojnë të gjitha rrëmujërat menjëherë. Sytë e tij të shkathët dhe truri i tij i shpejtë janë në sinkronizim perfekt. Sytë e tij ndoshta do të kenë një vezullim ndriçues. Ai do të mbajë fjalimet më të mira dhe do ti shijojë shumë ato. Ai ndoshta do të udhëtojë më shumë nga të gjithë, madje ai mund të mbajë në zyrë një valixhe të gatshme, për të qënë gati për udhëtim në çdo momento që do njoftohet. Nëse ai flirton me sekretaren e re, më mirë ti thoni asaj që ai nuk ka asnjë gjë serioze në mendje, por është thjesht duke provuar shërmin e tij.
Gëzojuni këtij shefi, për aq kohë sa e keni, sepse binjakët mërziten shumë shpejt dhe krejt papritur. Sapo të kenë realizuar sukseset në biznes dhe financë, ata do të nxitojnë për në sfidën e ardhshme, shumë kohë përpara daljes në pension. Para se ai të largohet, mundohuni të mësoni gjithçka lidhur me strategjinë që përdor ai. Do të jetë me të vërtetë fantastike. Ai është një ekspert në diskutimet ballë për ballë. Ai do ta drejtojë një argument në mënyrën që ai dëshiron, do ta kalojë sa një anë në tjetrën dhe pastaj do ta kalojë në anën e vet, para se ju ta merrni vesh se çfarë ka ndodhur. Megjithatë, sado i zgjuar është në situata konkurruese, ai është ende një ëndërrimtar i pashërueshëm dhe një tregimtar i mirë. Mos i kushtoni vëmendje se çfarë kombësie thotë ai se është. Ska rëndësi nëse ai ka lindur në Izrael, Australi apo Afganistan, çdo Binjak i kësaj bote është irlandez në zemër. Ndryshe si mund ta posedonte ai një dhuratë kaq të mrekullueshme të fjalëve lajkatare? A i keni parë të gjitha ato kravatat ngjyrë të gjelbër ai vesh. Çfarë ju thashë unë – irlandez i vërtetë!
Punonjësi i shenjës së binjakëve
A keni ju disa të punësuar në zyrën tuaj që flasin shpejt, lëvizin shpejt dhe mendojnë shumë shpejt? A duken ata të rinj dhe veprojnë si të rinj, pavarësisht moshës së tyre? A janë ata të paparashikueshëm, origjinalë dhe nuk kanë durim? Sa njeri i zgjuar që jeni! Ju keni punësuar disa Binjakë!
Është e lehtë për të kuptuar pse e keni bërë këtë. Me gjithë këtë bukuri dhe dinakëri, pa harruar të përmendim intelektin dhe imagjinatën krijuese, ju ndoshta nuk kishit çfarë të bënit tjetër. Tani që ju keni patur shansin për ti parë këta njerëz të Mërkurit në veprim, ju keni mësuar se ata mund të marrin një ide abstrakte dhe ta reduktojnë atë në një formulë përfundimtare, më mirë se kushdo tjetër në zyrë. Punonjësi juaj i Ujorit mund të mendojë në terma tërësisht abstrakte, punonjësi juaj i Dashit, mund të hedhë disa ide të nxehta të mbushura me entuziazëm dhe ai i Virgjëreshës mund të organizojë të dhënat në mënyrë të shkëlqyer. Por Binjakët mund ti bëjnë të treja këto me lehtësinë më të madhe.
Para se të pushoni nga puna këta njerëzit e tjerë, megjithatë, mos harroni se Binjakët nuk ka energjinë intensive të Dashit dhe as vullnetin e tij për të punuar jashtë orarit. Atij gjithashtu i mungon qëllimi fiks dhe i qëndrueshëm i Ujorit dhe ai kurrë nuk do të kuptojë përkushtimin e pafund të Virgjëreshës. Tani nuk do të merrem me shenjat e tjera të zodiakut. Por ju krijuat disa ide të përgjithshme. Punonjësi juaj i Binjakëve nuk është dikush që mund ti bëjë të gjitha, edhe nëse ai është një personalitet i dyfishtë. Ai do të jetë më afër këtij njeriu gjithçka bërës se kushdo tjetër, por ju do të keni nevojë për punonjësit e tjerë po aq sa keni edhe për të.
Binjakët ndajnë me Virgjëreshën, Bricjapin,Luanin dhe Akrepin aftësinë për t'u marrë me rastet urgjente. Ata mund ta zgjidhin një krizë me shpejtësi. Binjaku tipik do të marrë vendime të menjëhershme dhe do të hidhet në veprim, ndërkohë që shumica e njerëzve të tjerë do jenë akoma duke menduar çfarë të bëjnë. Ai mërzitet lehtë me rutinën,është më i lumtur kur është i lirë, kështu që mos u përpiqni ta lidhni atë me zinxhirë pas karriges së punës. Shumica e Binjakëve kanë aftësi kaq të mira bindëse, sa mund ti bënin njerëzit të blinin gjëra që mund edhe të mos i përdorin fare. Do të ishte ide e mirë për ta shfrytëzuar talentin e tyre në sektorin e shitjeve ose aktivitetet promovuese. Kur gjuha e artë e Binjakëve fillon të flasë për virtytet e firmës tuaj, ju nuk do ta njihni as vetë kompaninë tuaj, sado ta doni atë. Dërgoni punonjësin tuaj të Binjakëve për të shitur ide apo produkte në publikun e gjerë, apo për të mbyllur një marrëveshje të rëndësishme me klientët jashtë në restorante apo fusha golfi. Nëse ju duhet ta mbani atë në zyrë, të jeni i kujdesshëm ku do ta vendosni atë. Ai nuk do ta durojë dot mbikëqyrjen e ashpër të Luanit apo Bricjapit, por ai do të bëhet nervoz dhe i papërshtatshëm në qoftë se ai duhet të qëndrojë mbyllur dhe nuk mund ta shprehë veten e tij. Kur kjo të ndodhë, punonjësi juaj i Binjakëve do të thyejë prangat e tij dhe do të fluturojë jashtë, për më shumë liri, pa ndier as keqardhjen më të vogël. Megjithatë, ai nuk do të largohet pa ju bërë të ditura arsyet e tij dhe pa provuar tju fitojë me argumenta.
Punonjësi juaj i Binjakëve mund të jetë spikatur nga mungesa e tij gjatë aktiviteteve dhe sporteve te ndryshme të organizuara nga stafi. Shumica e njerëzve të Mërkurit i pëlqejnë këto sporte dhe shumë prej tyre janë aktivizuar më parë në to, në sajë të shkathtësisë së çuditshme të Binjakëve. Ka pak gjera që ai nuk mund të bëjë, falë sinkronizimit të inteligjencës dhe duarve të tij të shkathta, prandaj ai mund të llogarisë saktësisht sesi të çojë një top të bardhë në portë apo ta fusë në një vrimë në fushën e gjelbër. Sporti shpesh e tërheq atë si një mënyrë për të nxjerrë jashtë të gjithë energjinë nervore të tij. Megjithatë, në terma afatgjatë, Binjakët preferojnë të bëjnë ushtrime me mendjen e tyre, sesa me fizikun. Megjithatë, ai duhet të inkurajohet që të angazhohet në aktivitete fizike, sepse në këtë mënyrë do të lodhet dhe do të arrijë të fle më mirë. Pothuajse të gjithë binjakët janë të prirur për pagjumësi. Shumë punonjës të shenjës së Binjakëve të cilët punojnë në punë, ku është e nevojshme të jenë në zyra që herët në mëngjes, mund të njihen menjëherë nga rrathët e zinj poshtë syve të tyre.
Binjaku juaj juaj do ta mbajë gjallë zyrën me aktivitetet e shumta, më shakatë dhe të qeshurat e hareshme. Por ata do ti bëjnë detyrat që janë ngarkuar të bëjnë. Sekretarja e Mërkurit mund të jetë daktilografistja më të shpejtë që keni parë dhe po aq e shpejtë për të kapur diktimin tuaj. Normalisht, në qoftë se ajo është një Binjake tipike, ajo do të jetë në gjendje për të formuluar një letër shumë të qartë dhe inteligjente, pikërisht ashtu siç do ta donit ju. Përveç gjithë talenteve të saj si sekretare, ju do të bënit mirë ta vendosnit atë në paradhomën tuaj, ku ajo do të impresionojë njerëzit me sharmin dhe bukurinë e saj dhe ti drejtojë ata për të ju. (Të bëjë dy gjëra në të njëjtën kohë dhe ti përballojë ato me profesionalizëm nuk është problem për një vajzë të udhëhequr nga Mërkuri.) Ju do të keni më pak njerëz të pakënaqur që po presin të takohen me ju. Ajo jo vetëm do tu përgjigjet me ëmbëlsi të huajve në telefon, po do tju presë bisedën telefonike që jeni duke bërë me Italinë dhe do tju lidhë me telefonatën që pop ret në linjë nga Gjermania.
Unë do tju paralajmëroja që do ishte më mirë që ju mos të diskutonit personalisht një rritje page, shpërblime dhe të tjera gjëra të kësaj forme me një Binjakë, në qoftë se nuk e përballoni dot mënyrën e tij të të kërkuarit. Ndoshta duhet ti thoni një Demi të prerë, Bricjapi të vendosur apo Virgjëreshës së palëkundur , për ta bërë këtë në vendin tuaj. Nëse ju nuk bëni këtë, atëherë punonjësi juaj Binjak mund tju mbushë mendjen që ju ti jepni atij një pozitë më të lartë nga ajo që ka dhe ndoshta dyfishin e rrogës që merr aktualisht, plus shpërblim për fundmuaji. Ai do të bëjë që të gjitha këto të duken krejtësisht logjike. Do të jeni shumë më i sigurt, nëse i shmangni bisedat dhe negociatat financiare me një Binjak bindës. Nëse doni të luani bixhoz, atëherë provojeni këtë. Por rezultati mund të jetë një premtim aq i madh shpërblyes (vetëm për një javë), sa mund të mjaftonte për të shpërblyer një Virgjëreshe dhe një Gaforre për një vit.
Ka të ngjarë që të dëgjoni për thyerje zemrash në korridoret e kompanisë apo biznesit tuaj, nëse një nga punonjësit tuaj është i shenjës së Binjakëve. Një flirt për një apo dy muaj dhe ndryshimi i mendjes, është një sjellje e zakonshme për të, para se të piqet tamam. Ka një tendecë fëminore papërgjegjshmërie për shumë nga Binjakët (përveç nëse tabela natale tregon një natyrë më të qëndrueshme). Ai ka një mendje të paktën një milion vjeçare dhe emocionet e një adoleshenti apo të riu (në rastin më të mirë). Gjithashtu, ai edhe do të duket shumë i ri.
E vërteta është se Binjakët, ashtu si Piter Pani, urrejnë të rriten. Dhe si Piteri, ai ka nevojë për një vajzë si Uendi, e cila të pastrojë shtëpinë për të çdo pranverë dhe ta lejojë të vijë e shkojë sa herë ai të dojë. Nëse ju jeni lloji i shefit që ju pëlqen të luani rolin e Kupidit, mos e njihni atë me asnjë lloj femre që nuk i ngjan Uendit, ndryshe do hyni në situate të sikletshme.
A doni që në zyrën tuaj të ketë ritëm të vertetë? Vendosni punonjësin tuaj të shenjës së Bricjapit dhe punonjësin tuaj të Binjakëve së bashku në një dhomë për të diskutuar një projekt të ri. Pastaj vendosni pambuk në veshët tuaj për ti mbrojtur nga tingulli si zhurma e njëqind makinerive të rënda, shtoji edhe dyqind kaseta me Heavy Metal në të njëjtën kohë. Qëndro afër zyrës me rrjetë të madhe për të kapur të gjitha balonat rozë që do të fluturojnë në ajër. Mblidhini ato, merrini në zyrën tuaj dhe studiojini me kujdes para se ti shponi me gjilpërë. Një prej tyre ka të ngjarë të përmbajë një ide milionë dollarëshe.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn zho_Hans als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn